**ΠΡΟΓΡΑΜΜΑ ΑΝΑΠΤΥΞΗΣ ΚΑΙ ΑΛΛΗΛΕΓΓΥΗΣ ΓΙΑ ΤΗΝ ΤΟΠΙΚΗ ΑΥΤΟΔΙΟΙΚΗΣΗ «ΑΝΤΩΝΗΣ ΤΡΙΤΣΗΣ»**

**ΑΞΟΝΑΣ ΠΡΟΤΕΡΑΙΟΤΗΤΑΣ: «ΠΟΙΟΤΗΤΑ ΖΩΗΣ ΚΑΙ ΕΥΡΥΘΜΗ ΛΕΙΤΟΥΡΓΙΑ ΤΩΝ ΠΟΛΕΩΝ, ΤΗΣ ΥΠΑΙΘΡΟΥ ΚΑΙ ΤΩΝ ΟΙΚΙΣΜΩΝ»**

**ΠΡΟΣΚΛΗΣΗ ΑΤ11**

**ΜΕ ΤΙΤΛΟ: «ΔΡΑΣΕΙΣ ΓΙΑ ΥΠΟΔΟΜΕΣ ΠΟΥ ΧΡΗΖΟΥΝ ΑΝΤΙΣΕΙΣΜΙΚΗΣ ΠΡΟΣΤΑΣΙΑΣ (ΠΡΟΣΕΙΣΜΙΚΟΣ ΕΛΕΓΧΟΣ)»**

**ΤΙΤΛΟΣ ΠΡΟΤΑΣΗΣ: «ΕΚΠΟΝΗΣΗ ΠΡΟΓΡΑΜΜΑΤΟΣ ΠΡΩΤΟΒΑΘΜΙΟΥ & ΔΕΥΤΕΡΟΒΑΘΜΙΟΥ ΠΡΟΣΕΙΣΜΙΚΟΥ ΕΛΕΓΧΟΥ ΚΡΙΣΙΜΩΝ ΥΠΟΔΟΜΩΝ ΣΤΟ ΔΗΜΟ ΒΙΣΑΛΤΙΑΣ»**

Η πρόταση, **προϋπολογισμού 79.463,05 ευρώ (χωρίς ΦΠΑ)**, αφορά την επεξεργασία και τον σχεδιασμό αντισεισμικής πολιτικής του Δήμου με την υλοποίηση Ολοκληρωμένου Προγράμματος Προσεισμικού Ελέγχου Κρίσιμων Υποδομών. Στον Δήμο Βισαλτίας δεν υφίσταται Ολοκληρωμένο Πρόγραμμα Πρωτοβάθμιου Προσεισμικού Ελέγχου (ΟΠΠΠΕΚΥ) Κρίσιμων Υποδομών. Συνεπώς, το φυσικό αντικείμενο του προτεινόμενου έργου περιλαμβάνει το πρώτο στάδιο υλοποίησης του ΟΠΠΠΕΚΥ, δηλαδή την εκπόνηση Προγράμματος Πρωτοβάθμιου και Δευτεροβάθμιου Προσεισμικού Ελέγχου.

Ο έλεγχος θα πραγματοποιηθεί σύμφωνα με τις οδηγίες και τις κατευθύνσεις του Οργανισμού Αντισεισμικού Σχεδιασμού και Προστασίας (ΟΑΣΠ) και περιλαμβάνει Ταχύ Οπτικό Έλεγχο (ΤΟΕ) – της δομικής και μη δομικής τρωτότητας έτσι ώστε να γίνει μια πρώτη αποτίμηση της Φέρουσας Σεισμικής Ικανότητας των κτιρίων και τον εντοπισμό των μη δομικών στοιχείων που είναι πιο τρωτά σε περίπτωση σεισμού. Ο συνολικός αριθμός των κτιρίων που θα ελεγχθούν σε όλο το Δήμο ανέρχεται σε 43 δημοτικά κτίρια τα οποία στεγάζουν σχολεία, κοινοτικά καταστήματα, ΚΔΑΠ και δημοτικά ιατρεία.

Για τα κτίρια που θα επιλεγούν από τον Πρωτοβάθμιο έλεγχο θα διενεργηθεί και Δευτεροβάθμιος Προσεισμικός έλεγχος ο οποίος θα περιλαμβάνει:

1. Τεκμηρίωση του δομικού συστήματος και της παθολογίας του κτιρίου.

Επιτόπιες επισκέψεις σε όλους τους χώρους του κτιρίου, αποτυπώσεις γεωμετρίας του Φέροντος Οργανισμού (ΦΟ) και των τοιχοπληρώσεων (αξιοποίηση της αρχικής μελέτης), αποτυπώσεις παθολογίας ιδιαίτερα του ΦΟ και προαιρετική εκτέλεση μη καταστροφικών ελέγχων και μετρήσεων (π.χ. κρουσιμετρήσεων).

2. Εκτέλεση προσεγγιστικών υπολογισμών.

3. Σύνταξη τεύχους υπολογισμών και

4. Σύνταξη Έκθεσης Τεκμηρίωσης που θα καταλήγει στην επιλογή των κτιρίων για τα οποία θα πρέπει να προχωρήσει η μελέτη αποτίμησης – ανασχεδιασμού (Στατικής Επάρκειας-επόμενο στάδιο χρηματοδότησης). Η εν λόγω έκθεση θα περιλαμβάνει επίσης καταγραφή και περιγραφή των κτιρίων για τα οποία θα πρέπει:

- να προβλεφθούν μέτρα Πρόληψης - Παρακολούθησης - Ελέγχου - Προστασίας σε καταστάσεις έκτακτης ανάγκης, Ενόργανη Παρακολούθηση σε κρίσιμες υποδομές (για σεισμούς, πλημμύρες, πυρκαγιές κτλ), καθώς και

- να προβλεφθεί η εγκατάσταση συστημάτων έγκαιρης προειδοποίησης/παρακολούθησης για τους πολίτες - χρήστες - αρμόδιους φορείς (πολιτική προστασία, πυροσβεστική, αστυνομία κ.α.)

Μετά την ολοκλήρωση του προσεισμικού ελέγχου ο Δήμος Βισαλτίας θα διαθέτει ένα σύγχρονο εργαλείο για την περαιτέρω προφύλαξη και εξασφάλιση της λειτουργικότητας του κτιριολογικού του αποθέματος σε περίπτωση σεισμού.

Επιπλέον, στο πλαίσιο της προτεινόμενης πράξης περιλαμβάνονται δράσεις ενημέρωσης – πληροφόρησης – ευαισθητοποίησης των δημοτών σε θέματα διαχείρισης του σεισμικού κινδύνου. Στόχος είναι η αύξηση της ετοιμότητας του γενικού πληθυσμού του Δήμου, αλλά και συγκεκριμένων ομάδων-στόχων, σε περίπτωση εκδήλωσης σεισμικού φαινομένου. Επίσης, η προβολή και πληροφόρηση του κοινού για τον σκοπό της δράσης του Πρωτοβάθμιου και Δευτεροβάθμιου προσεισμικού ελέγχου.

Εκτός από το γενικό πληθυσμό, οι ομάδες - στόχοι των δράσεων ευαισθητοποίησης και ενημέρωσης είναι οι εξής:

• Εκπαιδευτική κοινότητα (μαθητές κλπ)

• Εργαζόμενοι σε δημοτικές υπηρεσίες ή φορείς αρμοδιότητας του Δήμου

• ΑμεΑ